
Nòt pou laprès: Yon apèl pou jwenn lide sou devlopman Ayiti
Dat:
19 Septanm 2016
Re:
Inisyativ pou Konkou Lide Devlopman Ayiti ap chèche kontribisyon dyaspora a
Kontak: 
dci@naahpusa.org
Asosyasyon National pou Avansaman Pwofesyonèl Ayisyen (ANAPA/oubyen HAAHP an angle) pran plezi pou li anonse lansman Inisyativ koukou lide devlopman nan dyaspora, an kolaborasyon ak twa lòt òganizasyon: Fondasyon EDEM, GRAHN-USA, ak Sosyete pou Rechèch Ayisyen. Inisyativ sa a ki finanse gras a Ajans Ameriken pou Devlopman Entènasyonal (USAID an anglè), rantre anba yon pi gwo pwogram Ankouraje Itilizasyon pi Efikas Envestisman Dirèk (an anglè: Leveraging Effective Application of Direct Investments program/LEAD). Pwogram sa a la pou ankouraje manm dyaspora k ap chèche mwayen pou kontribiye a devlopman peyi yo, vini ak lide ki kapab fè devlopman sa a.  Lide yo chwazi yo pral prezante nan yon konferans ki prevwa nan Etazini fen janvye 2017 – lokasyon ap anonse pi devan.
Pwofesè Dr. Ludovic Comeau, ki se ekonomis e prezidan GRAHN-USA eksplike: 

“Wòl fondamantal Dyaspora a an Ayiti byen etabli.  Pami anpil lòt kontribisyon, ayisyen k ap viv an deyò Ayiti ajoute prèske 2 bilyon dola nan ekonomi peyi a.  Men pi fò nan transfer lajan sa a ale nan konsomasyon. Lè n ap gade gwo defi sosyo-ekonomik k ap afekte lavin pèp ayisyen, sa mete yon gwo responsabilite sou dyaspora a pou li gade kijan li ka enfliyanse lavni peyi Ayiti plis nan sans pwodiksyon, olye nan sans konsomasyon.  Pwojè Inisyativ Konkou Dyaspora pou Lide Devlopman sa a ka ede dyaspora a konsidere plis yon modèl ki panche sou devlopman”.

Pwogram LEAD la ap ankouraje envestisman prive nan antrepriz ti dimansyon ak dimansyon mwayèn an Ayiti.  Inisyativ sa a pral kontinye travay sou rezilta antrepriz sa yo, pou atire dyaspora a e ogmante enpak yo sou devlopman peyi a.
Nadia Cherrouk li se Chèf responsab pwogram LEAD la, e Direktè nasyonal PADF an Ayiti esplike: “Gras a inisyativ sa a, PADF ap chèche angaje dyaspora a pou sipòte devlopman Ayiti yon fason inovatif e ki ka kreye anpil enterè”. 
NAAHP ak òganizasyon patnè li yo envite manm diaspora ak moun ki ta p viv nan diaspora a  apou pwopoze lide devlopman yo nan Fòmilè ki sou sit wèb li a.  Dele pou remèt fòmilè a se 12 desanm 2016. 

Yon panèl ekspè pral revize lide oubyen pwopozisyon yo, apati kritè ki nan Fòmilè a – tankou dirabilite, kapasite pou lide a ogmante opòtinite ekonomik pou ayisyen ki pa nan Pòtoprens.

Panèl la ap seleksyone 10 meyè lide yo, e chak gayan yo ap resevwa yon prim ki gen ladan li tout frè vwayaj, lotèl ak lòt rekonpans, pou patisipe nan konferans janvye 2017 la. Y ap gen okazyon prezante lide yo nan konferans la, e rankontre reprezantan òganizasyon donatè lokal, rejyonal oubyen entènasyonal. Oganizasyon sa yo k ap soti nan sektè piblik oubyen prive, kapab ede pwomouvwa oubyen reyalize lide ki genyen yo.
Inisyativ Konkou Lide Devlopman nan Dyaspora lanse ofisyèlman nan dat 19 septanm 2016.  Moun ki enterese ka jwenn fòmilè a ak lòt kalite resous pou ede yo nan http://dci.naahpusa.org/.

Nòt sou NAAHP: NAAHP se yon òganizasyon 501(c)3 ki pa travay pou pwofi non-profit ki baze nan Washington gras a pwofesyonèl Ayiti e nan dyaspora a ki espesyalize nan diferan domèn. NAAHP konsatre efò li sou pou ankouraje angajman dyaspora nan efò pwomosyon enterè ayisyen, efò filantropik, e pwojè antreprenarya sosyal ki gen rapò ak reyisit sosyal ak ekonomik Ayiti.  NAAHP ap kolabore nan pwojè sa a ak Fondasyon EDEM, GRAHN-USA e Sosyete pou Rechèch Ayisyen.
Nòt sou PADF: PADF travay nan Ameriklatin ak nan Karayib la pou kreye opòtinite ekonomik, avanse pwogrè sosyal, ranfòse sosyete sivil, e prepare pou reponn a dezas natirèl ak kriz imanitè.  An 2015, Fondasyon an te rive ede plis pase 17milyon moun nan 22 peyi www.padf.org.

